LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2009 M. GRUODŽIO 31 D. ĮSAKYMO NR. D1-858 „DĖL SAUGOMŲ RŪŠIŲ INFORMACINĖS SISTEMOS NUOSTATŲ PATVIRTINIMO“ PAKEITIMO

2019 m. vasario 1 d. Nr. D1-62

Vilnius

P a k e i č i u Lietuvos Respublikos aplinkos ministro 2009 m. gruodžio 31 d. įsakymą Nr. D1-858 „Dėl Saugomų rūšių informacinės sistemos nuostatų patvirtinimo“, ir išdėstau jį nauja redakcija (pridedama):

„LIETUVOS RESPUBLIKOS APLINKOS MINISTRAS

ĮSAKYMAS

DĖL SAUGOMŲ RŪŠIŲ INFORMACINĖS SISTEMOS NUOSTATŲ PATVIRTINIMO

Vadovaudamasis Lietuvos Respublikos saugomų gyvūnų, augalų ir grybų rūšių įstatymo 3 straipsnio 3 dalies 12 punktu ir Lietuvos Respublikos aplinkos ministerijos nuostatų, patvirtintų 1998 m. rugsėjo 22 d. Lietuvos Respublikos vyriausybės nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“, 8.3.21 papunkčiu:

1.	T v i r t i n u Saugomų rūšių informacinės sistemos nuostatus (pridedama).

2.	S k i r i u Valstybinę saugomų teritorijų tarnybą prie Aplinkos ministerijos Saugomų rūšių informacinės sistemos administratorę.“

Energetikos ministras,

laikinai einantis aplinkos

ministro pareigas	Žygimantas Vaičiūnas

SUDERINTA

Informacinės visuomenės plėtros komiteto

prie Susisiekimo ministerijos

2018-08-02 raštu Nr. S-76

SUDERINTA

Lietuvos Respublikos

Vidaus reikalų ministerijos

2018-09-06 raštu Nr. 1D-4430

SUDERINTA

Nacionalinio kibernetinio saugumo centro

prie Krašto apsaugos ministerijos

2018-09-12 raštu Nr. (4.2)6K-555

PATVIRTINTA

Lietuvos Respublikos aplinkos ministro

2009 m. gruodžio 31 d. įsakymu Nr. D1-858

(Lietuvos Respublikos aplinkos ministro

2019 m. vasario 1 d. įsakymu Nr. D1-62

redakcija)

„SAUGOMŲ RŪŠIŲ INFORMACINĖS SISTEMOS NUOSTATAI

I SKYRIUS

BENDROSIOS NUOSTATOS

1. Saugomų rūšių informacinės sistemos nuostatai (toliau – Nuostatai) nustato Saugomų rūšių informacinės sistemos (toliau – SRIS) steigimo pagrindą, tikslą, uždavinius ir funkcijas, organizacinę, informacinę ir funkcinę struktūras, SRIS duomenų sąveiką su kitais valstybės registrais, kadastrais, valstybės informacinėmis sistemomis, duomenų ir informacijos saugos reikalavimus, finansavimą, modernizavimą ir likvidavimą.

2. SRIS steigimo teisinis pagrindas – Lietuvos Respublikos saugomų gyvūnų, augalų ir grybų rūšių įstatymo 3 straipsnio 3 dalies 12 punktas ir Lietuvos Respublikos aplinkos ministerijos nuostatų, patvirtintų 1998 m. rugsėjo 22 d. Lietuvos Respublikos vyriausybės nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“, 8.3.21 papunktis.

3. SRIS tvarkoma vadovaujantis šiais teisės aktais:

3.1. Lietuvos Respublikos valstybės informacinių išteklių valdymo įstatymu;

3.2. Lietuvos Respublikos saugomų gyvūnų, augalų ir grybų rūšių įstatymu;

3.3. Lietuvos Respublikos kibernetinio saugumo įstatymu;

3.4. Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymu;

3.5. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu;

3.6. Valstybės informacinių sistemų steigimo, kūrimo, modernizavimo ir likvidavimo tvarkos aprašu;

3.7. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – Reglamentas);

3.8. Bendrųjų elektroninės informacijos saugos reikalavimų aprašu, patvirtintu 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektorinės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“;

3.9. Elektroninių paslaugų kūrimo metodika, patvirtinta Lietuvos Respublikos susisiekimo ministro 2015 m. spalio 7 d. įsakymu Nr. 3-416(1.5E) „Dėl metodinių dokumentų patvirtinimo“;

3.10. Techniniais valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimais, patvirtintais Lietuvos Respublikos vidaus reikalų ministro 2013 m. spalio 4 d. įsakymu Nr. 1V-832 „Dėl techninių valstybės registrų (kadastrų), žinybinių registrų, valstybės informacinių sistemų ir kitų informacinių sistemų elektroninės informacijos saugos reikalavimų patvirtinimo“;

3.11. Organizacinių ir techninių kibernetinio saugumo reikalavimų, taikomų ypatingos svarbos informacinei infrastruktūrai ir valstybės informaciniams ištekliams, aprašu, patvirtintu Lietuvos Respublikos Vyriausybės 2016 m. balandžio 20 d. nutarimu Nr. 387 „Dėl Organizacinių ir techninių kibernetinio saugumo reikalavimų, taikomų ypatingos svarbos informacinei infrastruktūrai ir valstybės informaciniams ištekliams aprašo patvirtinimo“;

3.12. Saugomų rūšių informacinės sistemos duomenų teikimo ir tvarkymo tvarkos aprašu, patvirtintu Lietuvos Respublikos aplinkos ministro 2011 m. liepos 14 d. įsakymu Nr. D1-562 „Dėl Saugomų rūšių informacinės sistemos duomenų teikimo ir tvarkymo tvarkos aprašo patvirtinimo“ (toliau – Saugomų rūšių informacinės sistemos duomenų teikimo ir tvarkymo tvarkos aprašas).

4. Nuostatuose vartojamos sąvokos atitinka 3 punkte nurodytuose teisės aktuose vartojamas sąvokas.

5. SRIS tikslas yra informacinių technologijų priemonėmis surinkti duomenis apie saugomas rūšis, jų augavietes ir radavietes, juos tvarkyti, apdoroti, analizuoti ir teikti suinteresuotiems asmenims.

6. Pagrindiniai SRIS uždaviniai:

6.1. kompiuterizuoti SRIS duomenų apie saugomas rūšis, jų augavietes ir radavietes rinkimą, priėmimą, tvarkymą, analizavimą, pasiekiamumą ir teikimą elektroniniu būdu;

6.2. automatizuoti duomenų apie saugomas rūšis, jų augavietes ir radavietes rinkimą iš fizinių ir juridinių asmenų;

6.3. automatizuoti gautų duomenų apie saugomas rūšis, jų augavietes ir radavietes teikimą fiziniams ir juridiniams asmenims;

6.4. teikti šias elektronines paslaugas:

6.4.1. duomenų apie saugomas rūšis, jų augavietes ir radavietes teikimo ir gavimo elektroninę paslaugą (paslaugos brandos lygis – bendradarbiavimo);

6.4.2. bendros informacijos apie saugomas rūšis, jų augavietes ir radavietes gavimo elektroninę paslaugą (paslaugos brandos lygis – informacinis).

7. Pagrindinės SRIS funkcijos:

7.1. rinkti, tvarkyti ir kaupti duomenis apie saugomas rūšis, jų augavietes ir radavietes iš fizinių ir juridinių asmenų elektroniniu būdu;

7.2. atlikti saugomų rūšių duomenų analizę ir formuoti ataskaitas;

7.3. teikti duomenis apie saugomas rūšis, jų augavietes ir radavietes fiziniams ir juridiniams asmenims šiuose nuostatuose nustatyta tvarka;

7.4. keistis duomenimis apie saugomas rūšis, jų augavietes ir radavietes su kitomis informacinėmis sistemomis ir registrais.

8. SRIS asmens duomenų tvarkymo tikslas – sudaryti fiziniams asmenims galimybę pateikti ir gauti elektroniniu būdu savo ir (arba) juridinio asmens duomenis, prašymus, dokumentus ir atlikti su teikiamais duomenimis susijusius veiksmus.

II SKYRIUS

SRIS ORGANIZACINĖ STRUKTŪRA

9. Lietuvos Respublikos aplinkos ministerija (toliau – Aplinkos ministerija) yra SRIS valdytoja ir SRIS asmens duomenų valdytoja.

10. SRIS valdytojas ir asmens duomenų valdytojas, vadovaudamasis Reglamentu, atlieka Lietuvos Respublikos valstybės informacinių išteklių valdymo įstatymo 34 straipsnio 1 dalyje nustatytas funkcijas, turi šiame įstatyme, Reglamente nustatytas teises ir pareigas.

11. Valstybinė saugomų teritorijų tarnyba prie Aplinkos ministerijos yra SRIS tvarkytoja ir SRIS asmens duomenų tvarkytoja.

12. SRIS tvarkytojas ir asmens duomenų tvarkytojas:

12.1. Šio Reglamento nustatyta tvarka atlieka Lietuvos Respublikos valstybės informacinių išteklių valdymo įstatymo 34 straipsnio 4 dalyje nurodytas funkcijas, turi teises ir pareigas, nustatytas šiame Reglamente, Lietuvos Respublikos valstybės informacinių išteklių valdymo įstatymo 34 straipsnio 5 ir 6 dalyse;

12.2. nedelsiant (ne ilgiau kaip per 24 val.) informuoja SRIS duomenų valdytoją ir asmens duomenų valdytoją apie įvykusius asmens duomenų saugumo pažeidimus raštu ir (ar) el. paštu nurodant asmens duomenų saugumo pažeidimo pobūdį, kontaktinio asmens, galinčio suteikti daugiau informacijos, vardą bei pavardę (pavadinimas) ir kontaktinius duomenis (el. pašto adresas ir/ar telefono ryšio numeris), datą, priežastį, aprašyti tikėtinas pasekmes ir pateikti kitą susijusią informaciją;

12.3. vadovaudamasis Reglamento 28 straipsnio 3 dalimi, atlieka asmens duomenų tvarkymą:

12.3.1. užtikrindamas, kad asmens duomenis tvarkyti įgalioti asmenys būtų įsipareigoję laikytis konfidencialumo;

12.3.2. imdamasis visų priemonių, kurių reikalaujama pagal Reglamento 32 straipsnį;

12.3.3. atsižvelgdamas į SRIS duomenų tvarkymo pobūdį, padeda asmens duomenų valdytojui taikydamas tinkamas technines ir organizacines priemones, kiek tai įmanoma, kad būtų įvykdytas asmens duomenų valdytojo reikalavimas atsakyti į prašymus pasinaudoti Reglamento III skyriuje nustatytomis duomenų subjekto teisėmis;

12.3.4. padeda asmens duomenų valdytojui užtikrinti Reglamento 32–36 straipsniuose nustatytų prievolių laikymąsi, atsižvelgdamas į duomenų tvarkymo pobūdį ir SRIS duomenų tvarkytojo turimą informaciją;

12.3.5. pateikia asmens duomenų valdytojui visą informaciją, būtiną siekiant įrodyti, kad vykdomi 12.3 papunktyje nustatyti reikalavimai, ir sudaro sąlygas bei padeda asmens duomenų valdytojui arba kitam asmens duomenų valdytojo įgaliotam auditoriui atlikti auditą, įskaitant patikrinimus.

13. SRIS duomenų tikrintojai, SRIS duomenų gavėjai (nurodyti šių Nuostatų 32 punkte) yra SRIS duomenų naudotojai (toliau – SRIS duomenų naudotojai).

14. SRIS duomenų naudotojai:

14.1. teikiant, tikrinant, gaunant SRIS duomenis turi turėti internetinę prieigą, kuria autorizuojami prie SRIS ir vadovaudamiesi šiais Nuostatais ir Saugomų rūšių informacinės sistemos duomenų teikimo ir tvarkymo tvarkos apraše nurodytais reikalavimais;

14.2. išskyrus SRIS duomenų gavėjus, privalo teikti tikslius, tikrus ir išsamius duomenis ir atsakyti už pateikiamų duomenų tikslumą, tikrumą ir vadovautis šiais Nuostatais ir Saugomų rūšių informacinės sistemos duomenų teikimo ir tvarkymo tvarkos apraše nurodytais reikalavimais.

15. SRIS duomenų teikėjai:

15.1. Aplinkos apsaugos agentūra – teikia Lietuvos Respublikos upių, ežerų ir tvenkinių kadastro duomenis;

15.2.Valstybinė saugomų teritorijų tarnyba prie Aplinkos ministerijos – teikia Lietuvos Respublikos saugomų teritorijų valstybės kadastro duomenis;

15.3. Valstybinė miškų tarnyba – teikia Lietuvos Respublikos miškų valstybės kadastro duomenis;

15.4. valstybės įmonė Registrų centras – teikia Lietuvos Respublikos adresų registro duomenis.

III SKYRIUS

SRIS INFORMACINĖ STRUKTŪRA

16. SRIS duomenys kaupiami vienoje duomenų bazėje.

17. SRIS kaupiami ir tvarkomi šie duomenys:

17.1. duomenys apie saugomą rūšį:

17.1.1. lietuviškas ir lotyniškas pavadinimas;

17.1.2. sistematinė padėtis gyvūnų, augalų ar grybų klasifikavimo sistemoje;

17.1.3. saugomos rūšies priskyrimas tam tikrai į Lietuvos Respublikos saugomų gyvūnų, augalų ir grybų rūšių sąrašo, patvirtinto Lietuvos Respublikos aplinkos ministro 2003 m. spalio 13 d. įsakymu Nr. 504 „Dėl Lietuvos Respublikos saugomų gyvūnų, augalų ir grybų rūšių sąrašo patvirtinimo“, kategorijai arba įtraukimas į konvencijų, Europos Sąjungos direktyvų ir reglamentų, tarptautinių susitarimų priedus, kuriuose skelbiami saugomų rūšių sąrašai;

17.2. duomenys apie saugomos rūšies radavietę ar augavietę:

17.2.1. radavietėje ar augavietėje stebėtų individų skaičius arba individų tankumas;

17.2.2. radavietėje ar augavietėje stebėtų individų vystymosi stadijos arba veiklos požymiai;

17.2.3. individų stebėjimo radavietėje ar augavietėje data;

17.2.4. radavietės ar augavietės padėties duomenys, nurodyti šių Nuostatų 17.3 papunktyje, ir biotopo (pvz., miškas, pieva, ežeras) aprašymas (tekstinė informacija, apibūdinanti biotopą);

17.2.5. radavietės ar augavietės natūralaus sunykimo, pažeidimo ar sunaikinimo faktai (data, pokyčių esmė ir priežastis);

17.3. augavietės ar radavietės padėtį apibūdinantys duomenys:

17.3.1. apskritį apibūdinantys duomenys: apskrities identifikavimo kodas, apskrities pavadinimas, administracinio vieneto tipas apskrities teritorijos valstybinėje 1994 metų Lietuvos koordinačių sistemoje (toliau – LKS-94) ir plotas;

17.3.2. savivaldybę apibūdinantys duomenys: savivaldybės identifikavimo kodas, savivaldybės pavadinimas, administracinio vieneto tipas, savivaldybės teritorijos ribos (LKS-94) ir plotas;

17.3.3. upės, ežero ir tvenkinio identifikavimo kodas ir pavadinimas;

17.3.4. miško kvartalų, girininkijos, miškų urėdijos pavadinimas;

17.3.5. saugomos teritorijos identifikavimo kodas, pavadinimas;

17.4. saugomą rūšį radavietėje ar augavietėje stebėjusio (aprašiusio) asmens vardas ir pavardė;

17.5. SRIS duomenų stebėjimo, teikimo datos;

17.6. SRIS duomenų teikėjo juridinio asmens pavadinimas arba fizinio asmens vardas, pavardė, atstovaujama institucija;

17.7. SRIS duomenų tikrintojo vardas, pavardė;

17.8. pažymėtas SRIS duomenų patvirtinimas ar atmetimas ir SRIS duomenų priėmimo data.

18. Duomenų bazėje kaupiami duomenys gaunami iš:

18.1. Lietuvos Respublikos adresų registro – šių Nuostatų 17.3.1 ir 17.3.2 papunkčiuose nurodyti duomenys;

18.2. Lietuvos Respublikos upių, ežerų ir tvenkinių kadastro – šių Nuostatų 17.3.3 papunktyje nurodyti duomenys;

18.3. Lietuvos Respublikos miškų valstybės kadastro – šių Nuostatų 17.3.4 papunktyje nurodyti duomenys;

18.4. Lietuvos Respublikos saugomų teritorijų valstybės kadastro – šių Nuostatų 17.3.5 papunktyje nurodyti duomenys.

IV SKYRIUS

SRIS FUNKCINĖ STRUKTŪRA

19. SRIS sudaro šie funkciniai savarankiški posistemiai:

19.1. Viešųjų paslaugų portalo posistemis, kurio funkcijos yra:

19.1.1. inicijuoti Nuostatų 6.4.1 papunktyje nurodytą duomenų teikimo ir gavimo elektroninę paslaugą, kad SRIS duomenų naudotojai realiu laiku užpildytų ir pateiktų duomenų teikimo į SRIS formas, duomenų teikimo ar gavimo prašymus, realiu laiku pasirenkant ataskaitų ir duomenų dinaminiame žemėlapyje formavimo ir teikimo parametrus;

19.1.2. inicijuoti Nuostatų 6.4.2 papunktyje nurodytą bendros informacijos gavimo elektroninę paslaugą, kad SRIS duomenų naudotojai gautų bendrą ir statistinę informaciją apie saugomas rūšis, jų augavietes ir radavietes, kitą viešą informaciją apie saugomas rūšis;

19.1.3. atspausdinti duomenų teikimo formas ar duomenų teikimo, ar gavimo prašymus;

19.1.4. informuoti SRIS duomenų naudotojus apie elektroninių paslaugų teikimo būklę;

19.2. Duomenų tvarkymo posistemis, kurio funkcijos yra:

19.2.1. rinkti, kaupti į SRIS teikiamus ir tvarkyti joje saugomus duomenis;

19.2.2. kaupti į SRIS teikiamus ir tvarkyti joje saugomus augaviečių ir radaviečių erdvinius duomenis ir jų aprašomąją informaciją;

19.3. Duomenų vertinimo ir analizavimo posistemis, kurio funkcijos yra:

19.3.1. tvarkyti į SRIS teikiamus ir joje saugomus duomenis;

19.3.2. tvirtinti ar atmesti į SRIS pateiktus duomenis;

19.3.3. formuoti ir teikti pastabas bei išvadas į SRIS pateiktiems duomenims;

19.4. Duomenų teikimo posistemis, kurio funkcijos yra:

19.4.1. teikti bendrą ir statistinę informaciją apie saugomas rūšis, jų augavietes ir radavietes;

19.4.2. formuoti ataskaitas apie saugomų rūšių radavietes ir augavietes pagal SRIS duomenų naudotojų pasirinktus parametrus;

19.4.3. peržiūrėti bei tvarkyti SRIS saugomus augaviečių ir radaviečių duomenis dinaminiame žemėlapyje ir jų aprašomąją informaciją;

19.5. Administravimo posistemis, kurio funkcijos yra:

19.5.1. SRIS tvarkytojui registruoti SRIS duomenų naudotojus ir tvarkyti jų teises;

19.5.2. registruoti SRIS duomenų naudotojų ir SRIS naudotojų SRIS atliekamus veiksmus;

19.5.3. vadovaujantis Reglamentu identifikuoti SRIS naudotojus ir autentifikuoti SRIS duomenų naudotojus (jų autentifikacija vykdoma panaudojant Viešojo administravimo institucijų informacinių sistemų interoperabilumo sistemos asmens tapatybės nustatymo paslaugą), suteikti priėjimą prie jų teises atitinkančių duomenų ir Informacinės sistemos funkcionalumo;

19.5.4. rengti SRIS duomenų naudotojų veiksmų ataskaitas;

19.5.5. tvarkyti duomenis pagal šiuos klasifikatorius:

19.5.5.1. Lietuvos Respublikos saugomų gyvūnų, augalų ir grybų rūšių sąrašu, patvirtintu Lietuvos Respublikos aplinkos ministro 2003 m. spalio 13 d. įsakymu Nr. 504 „Dėl Lietuvos Respublikos saugomų gyvūnų, augalų ir grybų rūšių sąrašo patvirtinimo“;

19.5.5.2. Europos Bendrijos svarbos gyvūnų ir augalų rūšių, kurioms reikalinga griežta apsauga, sąrašu, patvirtintu Lietuvos Respublikos aplinkos ministro 2001 m. gruodžio 12 d. įsakymu Nr. 592 „Dėl Europos Bendrijos svarbos gyvūnų ir augalų rūšių, kurioms reikalinga griežta apsauga, ir Europos Bendrijos svarbos gyvūnų ir augalų rūšių, kurių ėmimui iš gamtos ir naudojimui gali būti taikomos tvarkymo priemonės, sąrašų patvirtinimo, apsaugos priemonių nustatymo ir duomenų kaupimo apie šias rūšis“;

19.5.5.3. Laukinių paukščių rūšys, kurių apsaugai atrenkamos ir steigiamos paukščių apsaugai svarbios teritorijos, patvirtintos 2008 m. liepos 2 d. įsakymu Nr. D1-358 „Dėl paukščių apsaugai svarbių teritorijų atrankos kriterijų patvirtinimo“;

19.5.5.4. Lietuvos Respublikos griežtai saugomų gyvūnų, augalų ir grybų rūšių sąrašu, patvirtintu Lietuvos Respublikos aplinkos ministro 2010 m. balandžio 1 d. įsakymu Nr. D1-263 „Dėl Lietuvos Respublikos griežtai saugomų gyvūnų, augalų ir grybų rūšių sąrašo patvirtinimo“;

19.5.5.5. Migruojančių laukinių gyvūnų rūšių išsaugojimo konvencijos (Bonos konvencijos) I, II prieduose nurodytų rūšių sąrašu;

19.5.5.6. Europos laukinės gamtos ir gamtinės aplinkos apsaugos konvencijos (Berno konvencijos) I, II, III prieduose nurodytų rūšių sąrašu;

19.5.5.7. Nykstančių laukinės faunos ir floros rūšių tarptautinės prekybos konvencijos (Vašingtono konvencijos) I, II, III prieduose nurodytų rūšių sąrašu;

19.5.5.8. Susitarimo dėl Afrikos ir Eurazijos migruojančių vandens paukščių išsaugojimo II priede nurodytų rūšių sąrašu; 19.5.5.9. 1996 m. gruodžio 9 d. Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (OL 2004 m. specialusis leidimas 15 skyrius, 3 tomas, p. 136) prieduose nurodytų rūšių sąrašai;

19.5.6. administruoti ir konfigūruoti SRIS;

19.5.7. vykdyti duomenų apsikeitimą, užtikrinantį vidinius duomenų srautus tarp SRIS informacinės sistemos posistemių;

19.5.8. tvarkyti automatinių duomenų mainų su kita informacine sistema, kadastrais ir registrais parametrus ir vykdyti duomenų apsikeitimą, užtikrinantį sąveiką su kitais registrais, kadastrais ir informacine sistema;

19.5.9. tvarkyti užsakymus elektroninėms paslaugoms, nurodant, kokios procesų ar darbų sekos turi būti įvykdytos ir kokiu eiliškumu;

19.5.10. archyvuoti ir naikinti duomenis;

19.5.11. valdyti bei stebėti SRIS teikiamas elektronines paslaugas.

V SKYRIUS

SRIS DUOMENŲ TEIKIMAS IR NAUDOJIMAS

20. Viešai skelbiama SRIS informacija (išskyrus asmens duomenis) ir statiniai duomenys, kurie neatskleidžia tikslių saugomų rūšių, jų radaviečių ir augaviečių vietų.

21. Visi SRIS duomenys teikiami neatlygintinai ir yra vieši.

22. SRIS duomenys SRIS duomenų gavėjams teikiami tokio turinio ir tokios formos, kokie yra naudojami SRIS ir nereikalauja papildomo duomenų apdorojimo.

23. SRIS sudaryti dokumentų rinkiniai (pvz., SRIS statistiniai duomenys) teikiami pakartotinai panaudojant bei publikuojant, vadovaujantis Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo 19 – 21 straipsnių nuostatomis.

24. Išsamūs SRIS duomenys, jų išrašai apie saugomas rūšis, jų augavietes ir radavietes su tikslia saugomos rūšies radimo vieta teikiami SRIS gavėjams:

24.1. suteikiant tiesioginę prieigą prie SRIS pateikiami peržiūrai leidžiamosios kreipties būdu internetu arba kitais elektroninių ryšių tinklais;

24.2. perduodami automatiniu būdu elektroninių ryšių tinklais;

24.3. pateikiami raštu, žodžiu ir (arba) elektroninių ryšių priemonėmis;

24.4. teikiami kitais Lietuvos Respublikos įstatymuose, Europos Sąjungos teisės aktuose ir (arba) Nuostatuose nustatytais duomenų teikimo būdais.

25. SRIS duomenys (įskaitant asmens duomenis) teikiami pagal duomenų teikimo sutartis (daugkartinio teikimo atveju), kuriose turi būti nurodytas duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų duomenų apimtis, arba pagal duomenų gavėjo prašymą (vienkartinio teikimo atveju), kuriame turi būti nurodytas duomenų naudojimo tikslas, teikimo bei gavimo teisinis pagrindas ir prašomų pateikti duomenų apimtis.

26. SRIS duomenų gavėjas, gaunantis SRIS duomenis (įskaitant asmens duomenis) pagal duomenų teikimo sutartį arba prašymą, gautus duomenis privalo naudoti tik tokia tvarka ir tik tokiu tikslu, kaip apibrėžta duomenų teikimo sutartyje arba prašyme vadovaujantis Reglamento (ES) 2016/679 5 straipsniu.

27. SRIS duomenų gavėjai negali keisti iš SRIS gautų duomenų, o juos naudodami privalo nurodyti duomenų šaltinį.

28. SRIS tvarkytojas, vadovaudamasis šiais Nuostatais ir Saugomų rūšių informacinės sistemos duomenų teikimo ir tvarkymo tvarkos apraše nustatyta tvarka, teikia SRIS duomenis SRIS duomenų gavėjams.

29. SRIS duomenų gavėjas, SRIS tvarkytojas ir/ar kiti asmenys turi teisę reikalauti ištaisyti netikslius duomenis ir būti informuojami apie jų ištaisymą vadovaujantis šiais Nuostatais ir Saugomų rūšių informacinės sistemos duomenų teikimo ir tvarkymo tvarkos apraše nustatyta tvarka.

30. SRIS duomenų gavėjai yra fiziniai ir juridiniai asmenys, kuriems duomenys teikiami pagal sutartis (kai duomenys teikiami daug kartų), sudarytas su SRIS tvarkytoju, arba pagal jų prašymus (kai duomenys teikiami vieną kartą).

31. SRIS duomenų gavėjai yra:

31.1. Aplinkos ministerija;

31.2. Valstybinė saugomų teritorijų tarnyba prie Aplinkos ministerijos;

31.3. valstybinių parkų, valstybinių rezervatų ir biosferos rezervatų direkcijos;

31.4. Aplinkos apsaugos agentūra;

31.5. Aplinkos apsaugos departamentas prie Aplinkos ministerijos;

31.6. Valstybinė miškų tarnyba;

31.7. VĮ Valstybinių miškų urėdija;

31.8. mokslo ir mokymo institucijos;

31.9. fiziniai ir juridiniai asmenys, pateikę prašymus SRIS tvarkytojui.

32. SRIS duomenų gavėjų skundai dėl Aplinkos ministerijos atsisakymo teikti jiems duomenis nagrinėjami aplinkos ministro nustatyta tvarka.

33. SRIS erdviniai duomenys teikiami per Lietuvos erdvinės informacijos portalą.

VI SKYRIUS

SRIS DUOMENŲ SAUGA

34. SRIS duomenų saugą nustato SRIS valdytojo patvirtinti duomenų saugos nuostatai ir kiti saugos politiką įgyvendinantys dokumentai, kurie rengiami, derinami ir tvirtinami Lietuvos Respublikos Vyriausybės nustatyta tvarka.

35. Už SRIS elektroninės informacijos saugą pagal kompetenciją teisės aktų nustatyta tvarka atsako SRIS valdytojas ir SRIS tvarkytojas.

36. SRIS duomenys (įskaitant asmens duomenis) tampa archyviniais praėjus 10 metų nuo saugomos rūšies registracijos anketoje nurodytos stebėjimo datos ir saugomi nuolat.

37. Vadovaujantis Reglamentu asmenys, kurie tvarko asmens duomenis, turi saugoti asmens duomenų paslaptį, jeigu šie asmens duomenys neskirti skelbti viešai. Ši pareiga galioja ir jiems pasitraukus iš valstybės tarnybos, perėjus dirbti į kitas pareigas, pasibaigus jų darbo ar sutartiniams santykiams.

38. Asmens duomenų saugumas užtikrinamas vadovaujantis Reglamentu, Valstybės informacinių išteklių valdymo įstatymu, Kibernetinio saugumo įstatymu.

VII SKYRIUS

SRIS FINANSAVIMAS

39. SRIS kuriama, tvarkoma ir prižiūrima iš Lietuvos Respublikos valstybės biudžeto, įskaitant Europos Sąjungos struktūrinės paramos lėšas.

VIII SKYRIUS

SRIS MODERNIZAVIMAS IR LIKVIDAVIMAS

40. SRIS modernizuojama ir likviduojama vadovaujantis Valstybės informacinių išteklių valdymo įstatyme ir Valstybės informacinių sistemų steigimo, kūrimo, modernizavimo ir likvidavimo tvarkos apraše nustatyta tvarka.

41. Likviduojamos SRIS duomenys perduodami kitai informacinei sistemai arba valstybės archyvui Lietuvos Respublikos dokumentų ir archyvų įstatymo nustatyta tvarka.

IX SKYRIUS

BAIGIAMOSIOS NUOSTATOS

42. Tais atvejais, kai kyla ginčų dėl prieigos suteikimo fiziniams ir juridiniams asmenims, SRIS tvarkytojas turi teisę išduoti pažymą, patvirtinančią prieigos išdavimo faktą, ir pateikti kitą informaciją, susijusią su prieigos išdavimu, nepažeidžiant asmens duomenų saugos reikalavimų.

43. Duomenų subjekto teisės ir jų įgyvendinimas vykdomas vadovaujantis Duomenų subjektų teisių įgyvendinimo Lietuvos Respublikos aplinkos ministerijoje tvarkos aprašu, patvirtintu 2015 m. spalio 5 d. aplinkos ministro įsakymu Nr. D1-708 „Dėl duomenų subjektų teisių įgyvendinimo Lietuvos Respublikos aplinkos ministerijoje tvarkos aprašo patvirtinimo“.

_______________________________